**Становище**

От проф. д-р Йоланда Константинова Зографова – Институт за изследване на населението и човека, БАН, с хабилитация в област на висше образование 3. Социални, стопански и правни науки, професионално направление 3.2. Психология

върху научните трудове за участие в конкурс за заемане на академичната длъжност доцент, по професионално направление 3.2. Психология, МФ, департамент „Когнитивна наука и психология“, обявен в ДВ бр. 64/16.08.2016 г., с кандидат главен асистент д-р Милена Митева Мутафчиева

**I. Изследователска дейност и резултати.**

1. Основен хабилитационен труд, с който кандидатът участва в конкурса е книгата „Аналогиите в детска възраст“, публикувана през 2016 г. Монографията е разработена в пет глави на 208 страници, включително литературните източници, които са над 250 и са на латиница, с изключение на 7 източника на български език, повечето с участието на кандидата. Трудът е посветен на сложна област от когнитивното развитие на децата – използването на аналогиите, тяхното развитие, начините, по които се развиват разсъжденията в една възраст, през която е твърде деликатно самото провеждане на изследвания, както и формирането на по-общи изводи. Първа глава обхваща различни дефиниции на видове аналогии, теории за развитието им като структурната теория на Пиаже, компонентната теория на Sternberg, теорията за структурното съпоставяне и промяна от фокуса върху обектите към фокус върху релациите , представен е и подход, основан на знанието и подход на превъзходство на релациите, както и теории за комплексността. Литературният обзор е добре структуриран като се проследява хода на развитието на теориите във времето, което съответства и на навлизането на информационния подход в психологичното познание през последните десетилетия. Отделно са представени емпиричните доказателства към всяка от теориите, но особено позитивен момент е начинът, по който д-р Мутафчиева съпоставя отделните теории и подходи като успява да очертае както сходствата, така и различията между тях. Втора глава търси отговори на въпроса дали способността за разсъждение по аналогия е вродена или се придобива по време на детското развитие, като са представени някои собствени изследвания, но също се навлиза и в сравнения с изследвания върху животните и техните възможности за аналогии. Представени са и някои кроскултурни изследвания. Логично е мястото на третата глава, посветена на затрудненията и факторите, улесняващи разсъжденията по аналогия при децата – компетентно и с широка база от цитирани литературни източници са показани възникващите трудности при правене на аналогии, в т.ч. неясни инструкции, липса на знание за релациите, за тяхното кодиране и др. Факторите за улесняване са свързани с облекчаване на работната памет, потискането, подпомагане на децата да се съсредоточават върху релациите и т.н. Много са важни изводите, до които достига следващата четвърта глава, представяща поредица от авторови изследвания, както и анализи на данни от чужди проучвания за влиянието на аналогиите върху различни други сфери на когнитивното развитие, ролята им като механизъм за изграждане стратегии при решаване на различни проблеми. Значими са емпиричните доказателства относно качествено различни способности, проявени при деца като разбирането на сложни механизми от типа на обратимост на релациите, в сравнение с някои класически изследвания и концепции. В последната пета глава авторът се връща на първоначално поставения въпрос за това доколко базисна е аналогията в детското развитие. Общо се приема, че тя е придобита способност, но че има основно влияние върху улесняване на разсъжденията при децата, както и върху развитие на други когнитивни процеси. В справката приносите са представени релевантно на постиженията в труда, опирайки се на допуснати предположения от българския психолог Бойчо Кокинов и колектив за базисното място на разсъжденията по аналогия в дедуктивно и в индуктивно мислене се достига след немалко експериментална работа и се доказва мястото и ролята на способността за аналогии и развитието на разсъжденията при децата като фундаментален регулативен механизъм в когнитивните процеси и в познавателното развитие на индивида.

Препоръка:

Информационните подходи от години са насочвани към повече комплексност в изследванията, т.е. към включване на емотивни, волеви, резултативни променливи. Би било добре и в такава сфера като детското развитие, от която зависи толкова много за общественото развитие, да заемат своето място и други процеси, неизбежно проявими с аналогиите и тяхното постигане.

2. За периода след като става гл. асистент д-р Мутафчиева е представила за конкурса 17 публикации, от които 4 самостоятелни, а останалите в съавторство. 5 статии са на английски език. Рецензирани публикации са 9. В публикациите на кандидата се очертават основните професионални интереси спрямо когнитивното детско развитие, стандартите за ранно детско развитие, същността, функциите, мястото на способността за аналогии, така да се каже Мутафчиева развива своята научна дейност в едно тематично направление, което създава предпоставки тя да се изявява като един компетентен учен именно в сферата на детското развитие. През годините това се потвърждава и чрез приносите, коректно описани в справката – разработване на стандарти за ранно детско развитие, създаване на тестове за оценка на когнитивното развитие при деца от различни възрастови групи и др.

Препоръки:

Очевидно, че за толкова години изследователска работа в полето на аналогиите в детска възраст, д-р Мутафчиева се е изградила като специалист в тази тематика, но едно разширяване на научните интереси към други или съседни сфери би й отворило възможности и за друга перспектива, за обогатяване на личния концептуално-тематичен и изследователски опит.

3. Няма ясно представени цитирания на публикациите на кандидата от други автори, тъй като намерените чрез Google scholar, както е известно, включват и автоцитирания – напр. включената първа статия с 9 цитирания излиза, че 4 от тях са автоцитати, така ги генерира системата, т.е. не бих могла да включа това в становището, освен ако не бъде представен допълнителен списък с точни източници – т.е. къде и от кого е цитирана всяка една публикация.

4. Участието и активността на гл. асистент д-р Милена Мутафчиева в научноизследователски проекти са високи – в 5 проекта, от които 3 международни. Повечето от проектите са близки в тематично отношение с общата професионална насоченост на кандидата – изследователска работа в областта на детското когнитивно развитие, което позволява приложение на методи и знания и трансфера им от изследванията към практиката. “

**II.** По линия на **учебна и преподавателска дейност** д-р Мутафчиева е активен преподавател като е разработила и усъвършенствала 10 курса в бакалавърската програма по психология и магистърската програма по психология на развитието. Член е на съвета на департамента и програмния съвет към магистърска програма „Психология на развитието“. Тя създава и 4 курса на английски език към нова програма по психология. Лекторските часове са над изискваните, а оценката на студентите е над средната.

В програмата Moodle Мутафчиева предоставя регулярно стотици материали за обучаване на студентите и освен това ги включва активно в проекти, в научни съвместни публикации и им осигурява възможности за стаж в социалната практика. Била е научен ръководител на 3 магистърски тези към програма „Психология на развитието“, на 24 бакалавърски тези и на повече от 15 емпирични разработки на студенти от бакалавърска програма „Психология“.

III. **Административна дейност**

Д-р Мутафчиева е заемала високи позиции в административната структура на НБУ – като директор на Лабораторията по Активни методи на учене в преподавателската дейност към Център по Когнитивна наука, директор на бакалавърска програма „Психология”, директор на магистърска програма „Психология на развитието (детска и юношеска възраст)”, директор на Център за обучителни ресурси, програмен консултант, отговарящ за магистърските програми по когнитивна наука, психология на развитието, клинична психология, социална и организационна психология. А понастоящем е директор на програмен съвет в департамент „Когнитивна наука и психология“

В заключение, на основата на представената академична дейност, публикации, учебно-преподавателска заетост и включеност в научни проекти, убедено предлагам гл. асистент д-р Милена Мутафчиева да бъде допусната до Академичен съвет за придобиването на научната длъжност „Доцент“ по психология.

4.01.2017г. Подпис:

Проф. д-р Йоланда Зографова